Aleit se stories, resepte leef voortAleit Swanepoel. (Foto: Aleit Swanepoel/Facebook) Ons Afrikaanssprekendes is lief vir kos, kosmaak, ŉ kuier aan tafel en veral die stories wat nostalgies oor kos vertel kan word. Dis dus geen wonder nie dat die ideale manier om Aleit Swanepoel se resepteboek AleitApteit vry te stel, juis rondom ŉ tafel in die mooie Franschhoek by Leopard’s Leap is. Aleit, gewilde TV-persoonlikheid, omroeper en troubeplanner, was nog besig om aan dié boek te werk – om aand ná aand te sit en resepte uit te werk en stories te skryf, toe hy op 16 Mei 2022 weens ’n miokardiale infarksie oorlede is. Sy vriende het dadelik geweet dat hulle hande moet vat en dié hartsprojek ter nagedagtenis aan Aleit moet afhandel. “Dit was deel van ŉ helingsproses vir ons almal,” sê Jorrie van der Walt, regisseur van fotografie en gesoute vervaardiger. “Mens kon jouself nie in jou rouproses oorgee aan jou ander werk nie. Jy moes dit takel en daagliks daardeur werk.” Aleit was dol oor Leopard’s Leap se wyn – spesifiek hul sauvignon blanc – en dié wynplaas het gou ingestem om Woensdag rondom hulle sogenaamde SA-tafel, ŉ plek waar hulle erfeniskos met toeriste deel, die boek te vier. “Dit was vir ons belangrik dat dit ŉ boek moet wees wat in jou kombuis kan leef. Dit moet ŉ boek wees waaraan jy met jou taai hande kan vat terwyl jy besig is om in die kombuis te werskaf,” verduidelik Jorrie. Elmarie Berry is as stilis betrek om seker te maak dat die resepte op hul beste in die mooiste kleurfoto’s vertoon. Sy het Aleit maar net ŉ paar maande lank geken, maar hulle was gou boesemvriende. “Hy het gereeld in die aand vir my ŉ stemboodskap gestuur om te laat weet hy het nóg ŉ storie aangestuur. ‘Ek hoop nie jy huil te veel nie,’ het hy soms laat weet oor die hartseer verhale wat hy aangestuur het.” Dit is stories oor sy lewe, hoe hy as kind geboelie is, hoe sy lewe verander het toe hy uiteindelik Hoërskool Stellenbosch toe is. Elmarie is sedert 2015 ’n bekende kosblogskrywer en haar eerste kookboek, Kosbaar, het vroeër vanjaar op die rakke verskyn. Sjef Christiaan Visser en Elmarie Berry (Foto: Maroela Media) Vir Elmarie was dit belangrik dat mens steeds Aleit se stem moes behou deur die redigeerwerk – dat mens hom steeds moet kan hoor in sy stories. Daarom is selfs die emoji’s wat hy gebruik het net so by die teks behou. Sy moes uiteindelik deur al die stories, wat deurmekaar op Facebook en op e-pos aangestuur is, werk en saam met die resepte groepeer. Elmarie het uiteindelik vir elke hoofstuk ŉ tafel gedek wat sou pas by die tema en die resepte. Vir haar was dit spesiaal dat die foto’s in Aleit se huis geneem kon word en dat hulle van sy eie rekwisiete gebruik kon maak vir die foto’s. Aleit se aangenome dogter, Kateline (13), het gereeld kom inloer waarmee hulle doenig was. Haar resep, Rice Krispie-treats, is die heel eerste resep wat jy in die boek teëkom. Alle wins uit die verkope van die boek word nou vir Kateline se behoeftes aangewend. Volgens Jorrie was dit ŉ maklike projek om aan die gang te kry. “Ons het die dekor en die blomme verniet gekry; almal wat by die projek betrokke was, het gratis hulle hulp aangebied – dit was alles ŉ teken van die verhouding wat Aleit met mense gebou het.” Jorrie hoop dat die boek só ingegrawe sal word in mense se lewens dat ŉ oom byvoorbeeld vir sy vrou sal sê: “Bak weer bietjie Aleit se pampoenpoffertjies” of “Maak weer Aleit se lamsboud”. Dít sal sy nalatenskap wees. Dít laat hom voortleef. Vir die viering rondom Leopard’s Leap se SA-tafel het sjef Christiaan Visser geregte uit die boek voorberei. Hy het Aleit nooit ontmoet nie. “Ek het hom wel leer ken uit sy stories en sy resepte.” Hy het soms kop gekrap oor die bestanddele in die resep – soos ŉ piesang by Aleit se beesstertresep. “Kan dit reg wees?” wou hy weet. Maar dan voeg hy dit by, en voila! Die resultaat is ŉ sukses. Christiaan het die gaste bederf met die einste beesstertresep, die lekkerste Cape Malay-lynvis op patat- en botterskorsieskywe en natuurlik malvapoeding. Renier van Deventer, Leopard’s Leap se wynmaker en keldermeester, het die versnitte uitgekies wat die etes sou komplementeer – ŉ MCC, twee chenin blanc-wyne (ongehout en gehout), ŉ pinotage en ŉ bordeaux-versnit Grand Vin. Leopard’s Leap se wyne wat spesiaal vir die ete uitgekies is (Foto: Maroela Media) Die lekkerste van AleitApteit is dat dit nie ingewikkelde resepte is met bestanddele wat jy skaars kan uitspreek nie. Dis die bestanddele wat jy sommer reeds in jou spens het. Dis nie ŉ resepteboek wat jy net vir spesiale geleenthede oopslaan nie, dis ŉ boek wat jy elke dag kan gebruik. Dis ŉ boek wat op jou rak hoort.